તાજેતરના બે બનાવોમાં, જાણીતી બે ખાનગી હોસ્પિટલોમાં ૨૨ દિવસ માટે ડેન્ગ્યુની સારવારનો ખર્ચ રૂ. ૧૬ લાખ અને ૧૫ દિવસની ડેન્ગ્યુ સારવાર માટે રૂ. ૧૫.૬ લાખ લેવામાં આવ્યાના કિસ્સાઓ, ભારતમાં સ્વાસ્થય સારવાર સેવાઓના ક્ષેત્રની નિરાશાજનક પરિસ્થિતિ વિશે સાક્ષી પૂરે છે. એક બાજું જાહેર આરોગ્ય સેવાઓનું ક્ષેત્ર પડું પડું કરી રહ્યું છે અને બીજી બાજું ખાનગી ક્ષેત્ર આક્રમક રીતે વધી રહ્યું છે. એવા સંજોગોમાં મોટાભાગના ભારતીયો માટે હોસ્પિટલમાં દાખલ થવાનો અર્થ નાણાંકીય આફતનો સામનો કરવો થાય છે. ઘણા દાયકાઓથી ભારતના આરોગ્ય ક્ષેત્રને લગતી માહિતી પર કામ કરનાર આંતરરાષ્ટ્રીય અને રાષ્ટ્રીય અસંખ્ય સ્રોતોને જે જાણવા મળ્યું છે એની પુષ્ટિ તાજેતરમાં પ્રકાશિત નેશનલ હેલ્થ પ્રોફાઈલ (એનએચપી) 2017 કરે છે. એ માહિતી દર્શાવે છે કે જાહેર આરોગ્ય પરનો સરકારી ખર્ચ વાસ્તવિક દ્રષ્ટિએ વધ્યો નથી, જ્યારે કે ખાનગી આરોગ્ય ક્ષેત્રમાં ભરખમ વધારો જોઈ શકાય છે અને તબીબી સેવાઓના આઉટ-ઓફ-પોકેટ (OOP) એટલે કે ગજા બહારનો ખર્ચ ગરીબોને, ખાસ કરીને ગ્રામ્ય વિસ્તારના લોકોને વધુ ગરીબ બનાવી રહ્યો છે. OOP ખર્ચ એવી રકમને દર્શાવે છે કે જે સરકાર અથવા તૃતીય પક્ષ વીમાની કોઈપણ સબસિડી વગર આરોગ્ય સેવા દાતારને દર્દી દ્વારા ચૂકવવામાં આવે છે. સંજોગવશાત, ઉપર જણાવેલ બે બનાવોમાંના બંને દર્દીઓ મૃત્યુ પામ્યા હતા.